polyglot-tagger/wikipedia-language-snippets-filtered huggingface dataset:
མཐའ་དག་སྲིད་ཞིའི་མཛེས་པ་གཅིག་བསྡུས་དཀྱིལ་འཁོར་ཡོངས་རྫོགས་མཚན་དཔེའི་མཛེས་སྐུ་རི་དྭགས་མཚན་མས་ལེགས་བརྗོད་མ་དང་དཔལ་མོའི་ཁེངས་པ་སྟོབས་ལྡན་མནན་པའི་འགྲམ་ན་བཅིངས།།
སྨིན་འཁྱོག་དཀྱུས་རིང་ཨུཏྤལ་མཐིང་གའི་ཟུར་མིག་དང་འགྲོགས་བདེ་ཆེན་ནུ་འབུར་དར་བའི་ལང་ཚོས་རྒྱལ་རྣམས་མི་ཕྱེད་དབྱིངས་རིག་ཀློང་ནས་ཐུགས་ཀྱི་བརྟན་པ་འཕྲོག་དང་ལྷན།།
ཟབ་དང་རྒྱ་ཆེའི་སྟོང་ཕྲག་བརྒྱད་ཅུ་རྩ་བཞིའི་ཆོས་ཚུལ་དྲི་ཟའི་རྒྱུད་མངས་ཁོག་ནས་དྲངས་པའི་འགྱུར་ཁུག་སྙན་པོ་དབྱར་གྱི་རྔ་དང་ཁུ་བྱུག་གཞོན་ནུའི་དྲུག་འགྱུར་བཞིན།།
གཙུག་ལག་ལི་ཤིའི་དྲི་བསུང་རབ་འཐུལ་མཆུ་སྒྲོས་ཨུཏྤལ་དམར་པོའི་འཛུམ་ལྡན་ཀུན་དགའི་དཔལ་གྱུར་ངང་པའི་བུ་མོ་དབྱངས་ཅན་མ་ཁྱེད་བདག་མགྲིན་འོ་མའི་མཚོ་ན་རྩེན།།
ཕུན་ཚོགས་བློ་ཆེན་དྲི་མེད་སྣང་བ་ཕྱོགས་ཀྱི་མཐར་སྤྲོ་ཀུན་རྨོངས་མུན་པས་ནམ་ཡང་སྒྲིབ་མེད་མྱང་འདས་ཞི་བའི་འཆི་མེད་ལམ་བཟང་སྐྱེད་ཚལ་ཉམས་དགར་ཏིང་འཛིན་མལ་དུ་དངོས་འཛིན་འོག་པག་ལྷུང་གྱུར་ཅིག།།
སྙིང་རྗེའི་ལང་ཚོ་ཡོངས་སུ་རྫོགས་པ་མཛེས་སྡུག་ཡབ་ཀྱི་རག་པ་ལས་འདས་སྤུ་ལོང་རྣམ་རྒྱས་དཔའ་བོའི་བརྟན་པ་གཅིག་ཆར་འགོག་མཁས་མ་མཆུའི་སྦྲང་རྩིའི་རྩིཉེར་སྟེར་ཚེམ་ཕྲེང་རྒྱུ་སྐར་བུ་མོའི་དཔལ།།
བདེ་ཆེན་བདག་པོའི་རོ་འཛིན་གློག་གི་གོ་དམར་གོས་གྱོན་པིམ་པའི་མདངས་བཟང་མཚོན་རིས་བཀྲ་བའི་མཆུ་སྐྲོས་ཟུང་དག་འདབ་བརྒྱའི་འདབ་མ་ཞལ་རས་ཟླ་བའི་འོད་ཀྱིས་འཛུམ་ཞིང་མཐོན་མཐིང་དབུ་སྐྲའི་འཆིང་བ་ལྷོད།།
གང་ཡང་རྟོང་ཉིད་ཡོལ་བའི་ཕག་ཏུ་འདོད་སྒྲོགས་གྲོགསརྣམ་པར་རྦེད་མཁས་སྒྲུབ་པོ་མཐའ་དག་སྐྱབས་པ་ལ་རེངས་གར་གྱིས་གོམ་སྟབས་མྱུར་འགོད་ཞབས་གདུབ་རིན་ཆེན་ཆུ་བོའི་རལ་པས་རལ་བའི་ཕྲེང་བ་མཛེས་གྱུར་ཅིག།།
འདིར་རྩོམ་རིག་གི་ཉམས་མྱོང་ཅུང་ཟད་གླེང་ན། རྩོམ་པ་པོ་ནི་མིའི་སྤྱི་ཚོགས་ནང་གི་བསམ་བློའི་ཁྲིམས་དཔོན་ཡིན། རྩོམ་པ་པོ་ལ་སྔོན་འགྲོའི་ཆ་རྐྱེན་གསུམཚང་དགོས། དང་པོ། བརྗོད་བྱེད་ཀྱི་ཆ་རྐྱེན་སུམ་རྟགས་དག་གསུམ་དང་མངོན་བརྗོད་སྡེབ་སྦྱོར་ཚིག་རྒྱན་ནམ་སྙནངག་བཅས་ཤེས་དགོས། གཉིས་པ། བརྗོད་བྱའི་ཆ་རྐྱེན་ཆོས་སྲིད་གཉིས་དང་རང་བྱུང་ཁོར་ཡུག་ སྲོག་ཆགས། སྤྱི་ཚོགས་ཀྱི་གནས་ཞབས་སོགས་ཤེས་དགོས། གསུམ་པ། བསམ་བློའི་ཆ་རྐྱེན། མང་ཚོགས་ཀྱིས་བསམ་བློའི་སྐུ་ཚབ་དང༌། ངན་སྲོལ་ཐེར་འདོན་དང་སྐྱོན་ཡོན་ཡོ་སྲོང་གི་ཆེད་རང་གི་ཁེ་ཕན་བློས་བཏང་ཐུབ་པའི་ལྟ་བ་ཁྱེར་དགོས།
སྙན་རྩོམ། སྙན་རྩོམ་ཞེས་པ་ནི་ཚིག་སྦྱོར་གྱི་སྒྱུ་རྩལ་ཕུན་སུམ་ཚོགས་པའི་སྒོ་ནས་རྩོམ་པ་པོས་གང་ཞིག་བརྗོད་འདོད་པ་དེ་ཉིད་འབུར་དུ་བཏོན་ནས་ཀློག་མཁན་གྱི་སེམས་ཁམས་ལ་དགའ་སྡུག་གི་ཚོར་སྣང་སྤྲོད་པའི་ཚིག་རྒྱན་གྱི་རྩོམ་ཡིག་ལ་ཟེར་བ་ཡིན། འདི་ཉིད་འགྲོ་བ་མིའི་སྤྱི་ཚོགས་ཐོག་མར་བྱུང་བ་དང་དཔུང་གདོང་མཉམ་དུ་གཤིབ་ནས་བྱུང་བ་ཞིག་ཡིན། འདི་ལ་ནང་བསྲེས་ཀྱི་དབྱེ་བ་ཕྱེ་ན་གདོད་མའི་སྙན་རྩོམ་དང༌། སྲོལ་རྒྱུན་སྙན་ངག རང་མོས་སྙན་ངག་གམ་སྙན་ངག་གསར་པ་བཅས་ཡོད།
དང་པོ། གདོད་མའི་སྙན་ངག་ནི། བོད་མི་རིགས་འདིའི་གདོད་མའི་སྤྱི་ཚོགས་ཀྱི་སྐབས་ནས་བྱུང་ཞིང༌། ད་ལྟའི་བར་དམངས་ཁྲོད་དུ་མང་ཚོགས་ཀྱི་འཚོ་བ་དང་ཁ་བྲལ་ཐབས་མད་པའི་བོད་ཀྱི་རྩོམ་རིགས་སྒྱུ་རྩལ་མེད་ཐབས་མེད་པ་ཞིག་ཡིན། དེའི་དཔེ་མཚོན་ཞིག་བཀོད་ན།
གཉིས་པ། སྲོལ་རྒྱུན་སྙན་ངག་ནི། མེ་ལོང་མ་བོད་བསྒྱུར་བྱས་རྗེས་ཀྱི་ཤུགས་ཆེར་དར་བའི་རྩོམ་ལུགས་ཤིག་ཡིན་ཚུལ་གཞན་དུ་བྲིས་ཟིན་པ་ལྟར་ལགས། དཔེ་མཚོན་ཙམ་བཀོད་ན། གཞོན་ནུ་ཟླ་མེད་ཀྱི་རྟོགས་བརྗོད་ལས།
གསུམ་པ། རང་མོས་སྙན་ངག་ནི། སྡེབ་སྦྱོར་བཅད་ལྷུག་གང་མོས་རང་དབང་ཅན་གྱི་སྙན་ངག་རྣམས་ཡིན། འདི་ལ་སྙན་ངག་གསར་པ་ཡང་ཟེར། དཔེ་མཚོན་འགའ་ཞིག་བཀོད་ན།
ཚིགས་བཅད་དང་ཚིགས་ལྷུག་ཕན་ཚུན་བསྲེས་ཤིང་སྤེལ་བའི་ཚིག་སྦྱོར་ལ་བཅད་ལྷུག་སྤེལ་མའི་སྡེ་སྦྱོར་ཟེར། སྙནན་ངག་གི་གཞུང་དུ་འདི་ཉིད་བཤད་པའི་སྐབས། སྐད་རིགས་ཆེན་པོ་བཞིའི་སྐོར་ངོ་སྤྲོད་གནང་འདུག་པ་རྒྱུ་མཚན་ཆེ་ཡང༌། འདིར་མངས་སུ་དོགས་ནས་མ་བྲིས་ཤིང༌། སྤེལ་མའི་སྡེབ་སྦྱོར་གྱི་དཔེ་མཚོན་ཙམ་ནི།
པོ་ཏ་ལ་ཀུན་ཏུ་དགའ་བའི་གཏམ་ལས། དེ་ནས་ངང་པའི་རྒྱལ་པོ་དེ་ཡང་རང་གི་ཉེ་འཁོར་བཞིན་བཟང་དང་ལྷན་ཅིག་ཤར་ཕྱོགས་ལོགས་སུ་སོང་བ་ལས། སྐྱེད་མོས་ཚལ་མཐིང་ག་ནོར་བུའི་འོད་ལྟར་འཚེར་བའི་ནང་ན་རི་མཆོག་དུ་དཀར་བ་འཆར་དཀའི་འོད་ལྟར་གསལ་བའི་ནང་ནས་ཤར་ཕྱོགས་སུ་ཆུ་ཀླུང་དཀར་པོ་དལ་གྱིས་འབབ་པ་མཐོང་སྟེ་བཞིན་བཟང་གིས་ཞེ་ས་དང་བཅས་དྲིས་པ།
ཞེས་བརྗོད་དེ་སོང་བ་ལས། ནགས་ཚལ་འོད་ཟེར་ལྡན་པ་ཡིད་དུ་འོང་བའི་ཤིང་ལྗོན་པ་སྣ་ཚོགས་ཀྱིས་འཁྲིགས་ཤིང་། ཕུ་ཆུ་བསིལ་བའི་རྒྱུན་ལྷུང་སྒྲ་དང་བཅས་ཁ་ཁ་དུ་མ་ནས་འབབ་པ། ནགས་ཀྱི་མཐོངས་རྣམས་ནོར་བུ་ཨིནྡྲནིལ་གྱི་ཁ་དོག་འཚེར་ཞིང་ཨུཏྤལའི་དྲྭ་བས་ཁེབས་པའི་རྫིང་བུ་སྣ་ཚོགས་པས་གང་བར་བྱ་དང་རི་དྭགས་དུ་མ་རྒྱུ་ཞིང་བུང་བ་ལིང་ལིང་དུ་གྱུར་པ་ཞིག་ཏུ་ཕྱིན་ཏེ་བཞིན་བཟང་གིས་སྨྲས་པ། … …ལྟ་བུ་དང་།
སྤྱན་སྔ་གྲགས་པ་བྱང་ཆུབ་དཔལ་བཟང་པོའི་རྟོགས་པ་བརྗོད་པའི་སྙན་དངགས་བྱིན་རླབས་ཀྱི་ལྷུན་པོ་ཞེས་བྱ་བ་ལས།
དེ་ཡང་འདིར་རྣམ་པར་དག་པའི་མཁྱེན་པ་ནི་ནམ་མཁའ་ལྟར་མཐའ་ཡས། དམིགས་པ་མེད་པའི་ཐུགས་རྗེ་ནི་ཆུ་བོ་ལྟར་རྒྱུན་ཆད་མེད། དཀོན་མཆོག་གསུམ་དང་བླ་མ་ནི་ཅོད་པན་ལྟར་གཙུག་ཏུ་འཁུར། སྐྱེ་བོའི་ཚོགས་མཐའ་དག་ལ་ནི་རྒྱུ་མེད་པར་མཉེས་བཞིན་པའི་ཆོས་ཀྱི་རྗེ་གྲགས་པ་བྱང་ཆུབ་དཔལ་བཟང་པོའི་ཞི་བ་དང་རྗེས་སུ་མཐུན་པའི་རྣམ་བར་ཐར་བ་འབའ་ཞིག་ལས་བརྩམས་ཏེ་ཆེ་ལོང་ཙམ་ཞིག་བརྗོད་པར་བྱའོ། །
དེ་ལ་བདག་ཉིད་ཆེན་པོ་འདིའི་རིགས་ནི་ཐམས་ཅད་མཁྱེན་པ་ཞི་བ་འཚོ་ཞེས་ཉི་ཟླ་ལྟར་གྲགས་པ་དེ་ལ། ཆོས་སྐྱོང་བའི་རྒྱལ་པོ་ཁྲི་སྲོང་ལྡེ་བཙན་གྱི་བློན་པོ་སད་མི་མི་བདུན་ལ་སོགས་པ་རབ་ཏུ་བྱུང་བ་མཛད་པའི་ནང་ནས། རླངས་ཁམས་པ་གོ་ཅ་ཞེས་བྱ་བའི་ལོ་ཙཱ་བ་དེའི་རིགས་ཡིན་ཏེ། དེ་ནས་རིམ་པར་བརྒྱུད་པ་ལ་ཁམས་གསུམ་ཆོས་ཀྱི་རྒྱལ་པོ་རྗེ་སྤྱན་སྔ་རིན་པོ་ཆེ། རྒྱལ་བ་རིན་པོ་ཆེ། བཅུ་གཉིས་རིན་པོ་ཆེ། སྤྱན་སྔ་གྲགས་ཡེ་བ། སྤྱན་སྔ་གྲགས་རིན་པའོ། །ཞེས་པ་ལྟ་བུས་མཚོན་ནུས་སོ།།
གཞན་ཡང་གཞོན་ནུ་དྲུག་གི་གཏམ་རྒྱུད་དང༌། རྟག་ཏུ་ངུའི་རྟོགས་བརྗོད་ལྟ་བུ་སྟེ། གོང་གི་བཅད་ལྷུག་གཉིས་ཤེས་ཚར་བའི་རྗེས་སྤེལ་བ་མི་ཤེས་པ་གང་ཡང་མེད་པས། འདིར་རྒྱས་པར་སྤྲོ་བ་མ་བྱས་སོ།།
ཤེས་བྱ་རིག་པའི་གནས་བཅུ་ནི། སྒྲ་རིག་པ་དང༌། ཚད་མ་རིག་པ། གསོ་བ་རིག་པ། བཟོ་རིག་པ། ནང་དོན་རིག་པ་བཅས་རིག་གནས་ཆེ་བ་ལྔ་དང༌། སྙན་ངག མངོན་བརྗོད། སྡེབ་སྦྱོར། ཟློས་གར། སྐར་རྩིས་བཅས་རིག་གནས་ཆུང་ལྔ་སྟེ། བཅུ་པོ་དེ་དག་ཤེས་ན་ད་བཟོད་རང་ཉིད་མཁས་པའི་ནང་གི་མཁས་པའི་གོ་སར་བསྙེགས་པ་ཡིན་ནོ།།
འོ་ན་རིག་གནས་བཅུ་པོ་དེ་དག་གི་གོ་དོན་ཇི་ལྟ་བུ་ཡིན་ཞེ་ན། རིམ་པ་བཞིན་དུ་བཤད་པར་བྱ་སྟེ།
སྒྲ་རིག་པ་ནི། ཚིག་གི་འཁྲུལ་བ་སེལ་ཞིང་དོན་གྱི་རྣམ་གཞག་རྣམས་སྐད་ཆའི་སྒོ་ནས་གོ་བར་བྱེད་པའི་རིག་པ་ལ་ཟེར། དཔེར་ན། རྒྱ་གར་གྱི་ཀ་ཙན་དབྱངས་གསུམ་དང༌། བོད་ཀྱི་སུམ་རྟགས་གཉིས་ལྟ་བུ།
ཚད་མ་རིག་པ་ནི། སྒྲུབ་ངག་དང་སུམ་འབྱིན་གྱི་སྒོ་ནས་དོན་ལ་འཁྲུལ་བ་གཅོད་བྱེད་ཀྱི་རིག་པ་ལ་ཟེར། དཔེར་ན། ཚད་མ་རྣམ་འགྲེལ་དང༌། ཚད་མ་རིགས་གཏེར་ལྟ་བུ།
གསོ་བ་རིག་པ་ནི། ལུས་སྲོག་གི་ཁམས་ལ་བརྟག་ཅིང་གསོ་ཐབས་བསྟན་པའི་སྨན་སྦྱོར་གྱི་རིག་པ་ལ་ཟེར། དཔེར་ན། གསོ་རིག་རྒྱུད་བཞི་དང༌། བཻཌཱུརྱ་སྔོན་པོ་ལྟ་བུ།
བཟོ་རིག་པ་ནི། རྫས་འགྱུར་དང་འཕྲུལ་འཁོར་སོགས་ལ་བརྟེན་ནས་ཉེ་མཁོའི་དངོས་པོ་གསར་སྐྲུན་བྱེད་པའི་རིག་པ་ལ་ཟེར། དཔེར་ན། གསེར་འགྱུར་རྩིའི་བསྟན་བཅོས་དང༌། ལྷའི་ཐིག་རྩ་ལྟ་བུ།
ནང་དོན་རིག་པ་ནི། སྡེ་སྣོད་གསུམ་གྱིས་བསྡུས་ཅིང་གཙོ་བོར་ནང་གི་སེམས་རྒྱུད་འདུལ་བྱེད་ཀྱི་རིག་པ་ལ་ཟེར། དཔེར་ན། བཀའ་བརྒྱད་སྟོང་པ་དང༌། བྱང་ཆུབ་ལམ་རིམ་ལྟ་བུ།
སྙན་ངག་ནི། རྣ་བར་སྙན་ཞིང་ཡིད་ལ་འཇེབས་པའི་ཚིག་རྒྱན་གྱི་རིག་པ་ལ་ཟེར། དཔེར་ན། སྙན་ངག་མེ་ལོང་དང༌། དབྱངས་ཅན་དགྱེས་གླུ་ལྟ་བུ།
མངོན་བརྗོད་ནི། གདགས་གཞི་དངོས་པོ་གཅིག་ལ་ཁྱད་ཆོས་སམ་བྱེད་ལས། ནུས་ཤུགས་སོགས་ལ་བརྟེན་ནས་བཏགས་པའི་མིང་ལ་ཟེར། དཔེར་ན། མངོན་བརྗོད་མཁས་པའི་རྣ་རྒྱན་དང༌། མངོན་བརྗོད་འཆི་མེད་མཛོད་ལྟ་བུ།།
སྡེབ་སྦྱོར་ནི། ཡི་གེ་ལྕི་ཡང་ཕན་ཚུན་སྡེབ་སྟེ་ཚིག་སྦྱོར་སྒྲིག་སྟངས་ཀྱི་རིག་པ་ལ་ཟེར། དཔེར་ན། སྡེབ་སྦྱོར་རིན་ཆེན་འབྱུང་གནས་ལྟ་བུ།།
ཟློས་གར་ནི། སྔོན་བྱུང་གི་ལོ་རྒྱུས་རྣམས་སླར་ཡང་ཟློས་ཏེ་གར་གྱི་རྣམ་པ་ལྟར་ཁྲབ་གཞུང་གི་རིག་པ་ལ་ཟེར། དཔེར་ན། ཀླུ་ཀུན་ཏུ་དགའ་བའི་ཟློས་གར་དང༌། སྣང་ས་འོད་འབུམ་ལྟ་བུ།
སྐར་རྩིས་ནི། གཟའ་སྐར་ཕྲོད་སྦྱོར་གྱི་གྲངས་རྩིས་ལ་བརྟེན་ནས་འབྱུང་འབྲས་བཟང་ངན་བརྟག་པའི་རིག་པ་ལ་ཟེར། དཔེར་ན། ཕྱི་དུས་ཀྱི་འཁོར་ལོའི་རྒྱུ་དང༌། བཻ་དཀར་ལྟ་བུ། འདི་ནི་རིག་གནས་བཅུའི་རྣམ་གཞག་མདོ་ཙམ་ངོ་སྤྲོད་པ་ཡིན་ལ། རྒྱས་པ་ནི་ས་པཎ་མཁས་འཇུག་དང༌། ཀོང་སྤྲུལ་གྱི་ཤེས་བྱ་ཀུན་ཁྱབ་སོགས་ལ་གཟིགས་དགོས།
ཞེས་མཆོད་པར་བརྗོད་པའི་ཚིག་གིས་ཉེ་བར་བསུས་ཏེ། འདིར་གཞོན་ནུ་དོན་གཉེར་ཅན་འགའ་ཞིག་གི་ཆེད་ཁོ་ནར་དམིགས་ནས་བོད་ཀྱི་རྩོམ་རིག་ལ་ཉེ་བར་མཁོ་བའི་སྡེབ་སྦྱོར་གྱི་སྐོར་རགས་ཙམ་གླེང་བར་འདོད་དེ། དེ་ལ་ཐོག་མར་རིག་གནས་སྤྱིའི་ངོ་སྤྲོད་དང༌། ནང་གསེས་བོད་ཀྱི་སྡེབ་སྦྱོར་རིག་པ་བཤད་པ། རྩོམ་རིག་ལ་བློ་ཁ་ཕྱོགས་པའི་ཐབས་སུ་རྩོམ་རིག་གི་ཉམས་མྱོང་རགས་ཙམ་གླེང་བ་དང་གསུམ་གྱི་སྒོ་ནས་འཆད་པར་བྱེད་དེ།
རྐང་པས་གཅོད་མཚམས་རིང་ཐུང་ངེས་པར་མེད་པའི་ཚིག་སྦྱོར་དེ་ནི་ཚིག་ལྷུག་གི་སྡེབ་སྦྱོར་ཡིན། འདི་ལ། ཁ་རྩ་དགོས་གཏུགས་ཀྱིས་བེད་སྤྱོད་ཡོད་པའི་ལུགས་ཀྱིས་དབྱེ་བ་འགའ་ཞིག་ཕྱེས་ནས་འཆད་ན། ༡ གདོད་མའི་ཚིག་ལྷུག ༢ བསྒྱུར་རྩོམ་ཚིག་ལྷུག ༣ ངག་སྒྲོས་ཚིག་ལྷུག ༤ གཞུང་བྲིས་ཚིག་ལྷུག ༥ སྲོལ་རྒྱུན་གྱི་སྒྱུ་རྩལ་ཚིག་ལྷུག ༦ དེང་རབས་ཀྱི་སྒྱུ་རྩལ་ཚིག་ལྷུག ༧ སྒྲུང་རྩོམ་ཚིག་ལྷུག ༨ དཔྱད་རྩོམ་ཚིག་ལྷུག་དང་བརྒྱད་དོ།།
རང་ཉིད་སྐད་ཅིག་གིས་འཕགས་པ་སྤྱན་རས་གཟིགས་དབང་ཕྱུག་ཏུ་གྱུར་པའི་ཐུགས་ཀའི་ཧྲཱིཿཡིག་གི་འོད་ཟེར་གྱིས་བསྒོམས་པ་དང་འདྲ་བའི་ཡེ་ཤེས་པ་དབང་ལྷ་དང་བཅས་པ་སྤྱན་དྲངས། ཛཿཧཱུཾ་བཾ་ཧོཿཡེ་ཤེས་པ་རང་དང་གཉིས་སུ་མེད་པར་གྱུར། དབང་ལྷས་དབང་བསྐུར་འོད་དཔག་མེད་ཀྱིས་དབུ་བརྒྱན་པར་གྱུར། ཨོཾ་ཨཱརྱ་ལོ་ཀེ་ཤྭ་རེ་ཨརྒྷཾ་ ནས་ ཤཔྟ་པྲ་ཏི་ཙྪ་ཧཱུཾ་སྭཱ་ཧཱ། སྐྱོན་གྱིས་མ་གོས་སྐུ་མདོག་དཀར། ། ནས་ ཕྱག་འཚལ་ལོ། །བདག་དང་རྒྱུ་སྦྱོར་སྦྱིན་བདག་ལ། །ཐོག་མེད་དུས་ནས་ལན་ཆགས་དང་། །ཤ་འཁོན་ཡོད་པའི་མགྲོན་ཐམས་ཅད། །འདིར་འདུས་མདུན་དུ་འཁོད་པར་གྱུར། །ཅེས་མགྲོན་རྣམས་བཀུག
ཨོཾ་བཛྲ་ཨ་མྲྀ་ཏ་ཀུནྜ་ལི་ཧ་ན་ཧ་ན་ཧཱུཾ་ཕཊ། ཨོཾ་སྭ་བྷ་ཝ་ཤུདྡྷ་སརྦ་དྷརྨཿསྭ་བྷཱ་ཝ་ཤུདྡྷོ་ཉ་ཧཾ། སྟོང་པ་ཉིད་དུ་གྱུར། སྟོང་པའི་ངང་ལས་ཨོཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་འོད་དུ་ཞུ་བ་ལས་ལྷ་རྫས་ལས་གྲུབ་པའི་གཏོར་མ་དྭངས་ཤིང་ཐོགས་པ་མེད་པ་ཟག་པ་མེད་པའི་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ། {ལན་གསུམ་བརྗོད་དེ་གཏོར་མ་བྱིན་གྱིས་རླབས།} ན་མཿསརྦ་ཏ་ཐཱ་ག་ཏ་ཨ་ཝ་ལོ་ཀེ་ཏེ་ཨོཾ་སམྦྷ་ར་སམྦྷ་ར་ཧཱུཾ། {ལན་བདུན་ནམ་གསུམ་དང་དེ་བཞིན་གཤེགས་པ་བཞིའི་མཚན་བརྗོད།}
དེ་བཞིན་གཤེགས་པ་རིན་ཆེན་མང་ལ་ཕྱག་འཚལ་ལོ། །དེ་བཞིན་གཤེགས་པ་གཟུགས་མཛེས་དམ་པ་ལ་ཕྱག་འཚལ་ལོ། །དེ་བཞིན་གཤེགས་པ་སྐུ་འབྱམས་ཀླས་ལ་ཕྱག་འཚལ་ལོ། །དེ་བཞིན་གཤེགས་པ་འཇིགས་པ་ཐམས་ཅད་དང་བྲལ་བ་ལ་ཕྱག་འཚལ་ལོ། །བདུད་བརྩི་རྒྱ་མཚོའི་གཏོར་མ་འདི། །ལན་ཆགས་གཉེར་བ་རྣམས་ལ་འབུལ། །བཞེས་ནས་ལན་ཆགས་བུ་ལོན་ཁྱེར། །ཤ་འཁོན་སྒྲིབ་གཉིས་དག་གྱུར་ཅིག །ཅེས་བརྗོད་དེ་བསྔོ། གཏོར་མ་ཚར་མང་པོ་གཏོང་ན་སྔ་མ་གཤེགས་ཏེ་ཕྱི་མ་བཤམས་ལ།
སྦྱིན་པ་སྟོབས་ཆེན་འདི་ཡི་མཐུས། །སྦྱིན་བདག་འཁོར་དང་བཅས་རྣམས་ལ། །ཚེ་འདིར་བསམ་པའི་དོན་འགྲུབ་ཅིང་། །བར་ཆད་ཞི་ནས་བཀྲ་ཤིས་པ། །བསམ་པ་ཆོས་བཞིན་འགྲུབ་པར་ཤོག །དགེ་བ་འདི་ཡིས་སྐྱེ་བོ་ཀུན། ། ཞེས་པ་ནས། དམ་པ་སྐུ་གཉིས་ཐོབ་པར་ཤོག །ཅེས་སོགས་བསྔོ་སྨོན་བྱ། ཅེས་པ་འདི་ཡང་དོན་གཉེར་ཅན་འགའ་ཞིག་གིས་བསྐུལ་པའི་ངོར་སྙོམ་ལས་བ་བློ་བཟང་ཆོས་ལྡན་གྱིས་མཚོ་བདུན་གྱི་ལྷ་ཁང་ཆེན་པོར་སྦྱར་བའི་ཡི་གེ་པ་ནི་དཔྱོད་ལྡན་དགེ་ཚུལ་དཔལ་བཟང་ངོ་། སྐུ་འབུམ་བྱམས་པ་གླིང་དུ་དཔར་དུ་བསྒྲུབས་པའོ།། །།
ན་མོ་གུ་ར་མཉྫུ་གྷོཥཱ་ཡ། འབྱུང་བཞི་གཏོར་མ་གཏོང་བར་འདོད་པས། གཏོར་སྣོད་རྣམས་སུ་རིམ་པ་བཞིན། གཏོར་མ་ཟན་ལེབ་བྱས་པའི་ཟླ་གམ། གྲུ་གསུམ། ཟླུམ་པོ། གྲུ་བཞིའི་དབྱིབས་ཅན་དང་། ཟན་རིལ་རྣམས་བཤམས། སྣོད་གཅིག་ཏུ་བྱེད་ན་ཟླུམ་གཏོར་དབུས་སུ་བྱས་བའི་མདུན་ནས་གཡས་བསྐོར་དུ་འགོད་ཅིང་ནད་པའི་ཕྱིར་ཡིན་ན་གླུད་ཀྱི་གཟུགས་ཀྱང་བྱའོ།། དེ་ནས་སྐྱབས་འགྲོ་སེམས་བསྐྱེད་ཚད་མེད་བཞི་སྔོན་དུ་བཏང་།
གཏོར་མ་རྣམས་ཨ་མྲྀ་ཏས་བསངས། སྭ་བྷཱ་ཝས་སྦྱངས། སྟོང་བའི་ངང་ལས་བྷྲུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཡཾ་རཾ་བཾ་ལཾ་ལས་བྱུང་བའི་འབྱུང་བཞི་སོ་སོའི་གཏོར་མ་ཁ་ཏོག་དྲི་རོ་ནུས་པའི་ཡོན་ཏན་མཐའ་ཡས་པ་རྒྱ་ནམ་མཁའ་དང་མཉམ་པ། དུས་འཁོར་བ་ཇི་སྲིད་དུ་གནས་པ། འདོད་ཡོན་ལྔ་དང་ལྡན་པའི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ་{ལན་གསུམ་གྱིས་བྱིན་གྱིས་རླབས། དེ་ནས་ཐོག་མར་ཟླ་གམ་གཟུགས་ཀྱི་གཏོར་མ་ལ་དམིགས་ཏེ།}
ཨོཾ་ཊ་ཋ་ཌ་ཌྷ་ན་ཡཾ། ཨོ་ཨཽ་སྭཱ་ཧཱ། ལན་གསུམ་མམ་བདུན་གྱིས་བསྔོ། ཨརྒྷཾ་ནས། ཤཔྟའི་བར་གྱིས་མཆོད།
ཨོཾ་ཙ་ཚ་ཛ་ཛྷ་ཉ་རཾ། ཨེ་ཨཻ་རྀ་རྀ་སྭཱ་ཧཱ། {གསུམ་མམ་བདུན་གྱིས་བསྔོ། སྔར་བཞིན་མཆོད།}
ཨོཾ་པ་ཕ་བ་བྷ་མ་བཾ། ཨུ་ཨཱུ་སྭཱ་ཧཱ། {གསུམ་མམ་བདུན་གྱིས་བསྔོ། སྔར་ལྟར་མཆོད།}
ཨོཾ་ཏ་ཐ་ད་དྷ་ན་ལཾ། ལྀ་ལཱྀ་ཨི་ཨཱི་སྭཱ་ཧཱ། {གསུམ་མམ་བདུན་གྱིས་བསྔོ། སྔར་བཞིན་མཆོད}
ཕུན་ཚོགས་འདོད་ཡོན་ལྔ་ལྡན་པའི། །བདུད་རྩི་རྒྱ་མཚོའི་གཏོར་མ་འདི། །ཐོག་མ་མེད་ནས་ད་ལྟའི་བར། །བསད་དང་བཅིངས་དང་བརྡེག་པ་དང་། །ཕྲོགས་དང་བརྐུས་ལ་སོགས་པ་ཡི། །ལན་ཆགས་ཤ་འཁོན་གཉེར་བ་དང་། །བུ་ལོན་ཆགས་པ་རྣམས་ལ་བསྔོ། །མཆོད་སྦྱིན་གཏོར་མས་ཚིམ་གྱུར་ནས། །ལན་ཆགས་ཤ་འཁོན་མ་ལུས་བྱུང་། །བུ་ལོན་རྣམས་ཀྱང་ཁྱེར་གྱུར་ནས། །མྱུར་དུ་རྫོགས་པའི་སངས་རྒྱས་ཀྱི། །གོ་འཕང་དམ་པ་ཐོབ་པར་ཤོག །{རྒྱུན་པར་ཆོས་སྦྱིན་དང་བསྔོ་བ་སྨོན་ལམ་བྱ། ནད་པ་ལ་ཕན་ཕྱིར་གླུད་གཟུགས་དང་བཅས་པ་བྱེད་ན་ལན་ཆགས་ཀྱི་མཇུག་དེར།}
བཛྲ་ཨམྲྀ་ཏས་བསང་། སྭ་བྷ་ཝས་སྦྱངས། སྟོང་པའི་ངང་ལས་བྷྲུཾ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ། ཡཾ་རཾ་བཾ་ལཾ་ལས་བྱུང་བའི་འབྱུང་བཞི་སོ་སོའི་གཏོར་མ་དང་ངར་མི་སོགས་ཁ་དོག་དྲི་རོ་ནུས་པ་ཕུན་སུམ་ཚོགས་པ་འདོད་ཡོན་ལྔ་ལྡན་གྱི་བདུད་རྩིའི་རྒྱ་མཚོ་ཆེན་པོ་དང་མཁོ་དགུའི་ཡོ་བྱད་རྣམས་སུ་གྱུར། ཨོཾ་ཨཱཿཧཱུཾ། {ལན་གསུམ་གྱིས་བྱིན་གྱིས་བརླབ། གཏོར་མ་བསྔོ་བ་ནི། ཐོག་མར་ཟླ་གམ་ལ་དམིགས་ཏེ།}
ཨོཾ་ཊ་ཋ་ཌ་ཌྷ་ཎ་ཡཾ་ཨོ་ཨཽ་སྭཱ་ཧཱ། {ལན་གསུམ་མམ་བདུན།} ཨོཾ་ཨརྒྷཾ་པྲཏཱི་ཙྪ་སྭཱ་ཧཱ། ནས་ ཨོཾ་ཤཔྟ་པྲཏཱི་ཙྪ་སྭཱ་ཧཱ། {ཞེས་པའི་བར་རམ་བསྡུ་ན།} ཨོཾ་ཨརྒྷཾ་ ནས་ ཤཔྟ་པྲཏཱི་ཙྪ་སྭཱ་ཧཱའི་བར་གྱིས་མཆོད།
ཡཾ་ལས་བྱུང་བའི་བདུད་རྩིའི་རྒྱ་མཚོ་འདི། །མཆོག་གསུམ་སྤྱི་དང་རྡོ་རྗེའི་རིགས་ལ་འབུལ། །རླུང་ནད་ཤར་ཕྱོགས་གདོན་གྱི་གནོད་པ་དང་། །ཞེ་སྡང་སོགས་ཞི་འབྱུང་བཞི་སྙོམས་པར་མཛོད། །{དེ་ནས་གྲུ་གསུམ་ལ་དམིགས་ཏེ།}
ཨོཾ་ཙ་ཚ་ཛ་ཛྷ་ཉ་རཾ་རྀ་རཱྀ་ཨེ་ཨཻ་སྭཱ་ཧཱ། {ཞེས་པ་གསུམ་མམ་བདུན།སྔར་བཞིན་མཆོད།}
རཾ་ལས་བྱུང་བའི་བདུད་རྩིའི་རྒྱ་མཚོ་འདི། །མཆོག་གསུམ་སྤྱི་དང་རིན་ཆེན་རིགས་ལ་འབུལ། །མཁྲིས་ནད་ལྷོ་ཕྱོགས་གདོན་གྱི་གནོད་པ་དང་། །ང་རྒྱལ་སོགས་ཞི་འབྱུང་བཞི་སྙོམས་པར་མཛོད། །{ཟླུམ་པོ་ལ་དམིགས་ཏེ།}
ཨོཾ་པ་ཕ་བ་བྷ་མ་བཾ་ཨུ་ཨཱུ་སྭཱ་ཧཱ། {ཞེས་ལན་གསུམ་མམ་བདུན། སྔར་བཞིན་མཆོད།}
བཾ་ལས་བྱུང་བའི་བདུད་རྩིའི་རྒྱ་མཚོ་འདི། །མཆོག་གསུམ་སྤྱི་དང་པདྨའི་རིགས་ལ་འབུལ། །གྲང་ནད་ནུབ་ཕྱོགས་གདོན་གྱི་གནོད་པ་དང་། །འདོད་ཆགས་སོགས་ཞི་འབྱུང་བཞི་སྙོམས་པར་མཛོད། །{གྲུ་བཞི་ལ་དམིགས་ཏེ།}
ཨོཾ་ཏ་ཐ་ད་དྷ་ན་ལཾ་ལྀ་ལཱྀ་ཨི་ཨཱི་སྭཱ་ཧཱ། {གསུམ་མམ་བདུན། སྔར་བཞིན་མཆོད།}
དགེ་ལྡན་ལེགས་བཤད་པདྨ་དཀར་པོའི་ཆུན་པོ་རྩོམ་པ་པོ་དགའ་ལྡན་ཁྲི་ཐོག་བཅོ་ལྔ་པ་པཎ་ཆེན་བསོད་ནམས་གྲགས་པ་ཉིད་ནི། ལྷོ་ཁ་རྩེད་ཐང་དགོན་པའི་ཉེ་འདབས་ཀྱི་གྲོང་ཚོ་ནང་པ་ར་ལམ་པ་བྱ་བའི་ཁྱིམ་ཚང་ཞིག་ཏུ་རབ་བྱུང་བརྒྱད་པའི་ས་ཁྱི་ ལོར་སྐུ་འཁྲུངས་ཤིང་། སྐུ་གཞོན་ནུའི་སྐབས་སུ་ལས་ཆེན་བསོད་ནམས་བཀྲ་ཤིས་ཀྱི་མདུན་ནས་རབ་ཏུ་བྱུང་པས། མཚན་ལ་བསོད་ནམས་གྲགས་པའི་དཔལ་ཞེས་གསོལ།
ཕུང་པོའི་སྟེང་བཀབ་པའི་གོས་ཕྲུག་རྣམས་ཕྱིར་རང་ཁྱིམ་དུ་འཁྱེར་འགྲོ་བ་དང༌། ཕུང་སྐྱེལ་རྣམས་ཕྱིར་ལོག་སྟེ་ཁྱིམ་དེའི་སྒོ་འགྲམ་ནས་ལག་པ་ཆུས་བཀྲུས་རྗེས་ཆུ་དཀར་པོས་བཤལ་ཏེ། དེ་ནས་མེ་སྒོང་སྟེང་འགོམ་ནས་ཁྱིམ་དུ་ལོག་དགོས། དེ་ནི་མི་གཙང་བའི་མནོལ་གྲིབ་བསང་བར་བྱེད་པའི་ཐབས་ཡིན་པར་བཤད། ཕུང་རུས་དུར་འདེབས་བྱེད་སྟངས།
སྡེ་འདིས་གང་ཟག་གི་ཚོད་གང་ཟག་གིས་མི་ཐུབ་ཅེས་པའི་གསུངས་ལ་གཏུགས་ཏེ། མི་སུ་ཞིག་ཤི་རུང་ཐུགས་དམ་གྲོལ་བའི་བརྡ་བརྒྱབ་རྗེས་གཞི་ནས་རོ་ལས་བྱེད་པ་ཡིན། རོ་ལས་བྱེད་སྟངས་ནི། ཐོག་མར་བཟང་དྲུག་བཏབ་པའི་ཆུས་ཕུང་པོ་ལེགས་པར་བཀྲུས་རྗེས། གཤིན་པོར་སྐྲ་རིང་པོ་ཡོད་ན་རང་གི་བུ་མོ་དང༌། དེ་མེད་ན་ཚ་མོ། ཡང་ན་ཉེ་རིང་བུ་མོ་ཞིག་གིས་སྐྲ་སླས་དགོས་དང༌། དེ་རྗེས་གོས་གསར་པས་བརྒྱན་དེ་ལག་གཉིས་ཐལ་མོ་སྦྱར་བའི་ཚུལ་དུ་གཉའ་གོང་ནས་སྒྱིད་ཁུག་བར་ཐག་པས་བསྡམ་བཀྱིག་བྱས་ཏེ། གཏེར་རྫས་དང་ཆབས་ཅིག་ཁུག་མ་དཀར་པོ་ཞིག་གི་ནང་དུ་འཇུག་སྲོལ་ཡོད།
རྗོད་བྱེད་དོན་ལྡན་གྱི་མཚན་སྨོས་པ་དང་། བརྗོད་བྱ་དེ་ལྡན་གྱིགཞུང་བཤད་པ་དང་། གང་གིས་བརྩམས་པའི་སྦྱར་བྱང་སྨོས་པའོ། །
དང་པོ་ལ་གཉིས། མཚན་དངོས་བཤད་པ་དང་། ཞར་བྱུང་འགྱུར་ཕྱག་གིས་མཚོན་པ་ཡི་གེ་པས་ཕྱག་འཚལ་བའོ། །
གཉིས་པ་ནི། ཐམས་ཅད་མཁྱེན་པ་ལ་ཕྱག་འཚལ་ལོ། །ཞེས་པ་ཇི་ལྟ་ཇི་སྙེད་ཀྱི་ཤེས་བྱའི་གནས་མ་ལུས་པ་མ་འདྲེས་སྒྲིབ་མེད་དུ་མཁྱེན་ཅིང་གཟིགས་པ་སངས་རྒྱས་བཅོམ་ལྡན་འདས་ལ་བསྟན་བཅོས་རྩོམ་པ་པོས་ལས་སུ་བྱ་བའི་ཐོག་མར་ཕྱག་འཚལ་བ་སྟེ། སྔོན་གྱི་ལོ་ཙཱ་པ་དག་གིས་འཕགས་ཡུལ་ནས་བཀའ་དང་དགོངས་འགྲེལ་བསྒྱུར་བའི་ཐོག་མར་འགྱུར་ཕྱག་མཛད་པ་དང་མཐུན་པར། འདིར་ཡང་ཡུལ་དམ་པ་ལ་ཕྱག་འཚལ་བས་རྩོམ་པ་མཐར་ཕྱིན་པ་ལ་སོགས་པའི་དགོས་པ་ཡོད་པ་ཡིན་ནོ། །
གཉིས་པ་ལ་གསུམ། བསྟན་བཅོས་རྩོམ་པ་ལ་འཇུག་པའི་བྱ་བ། བརྩམ་བྱའི་བསྟན་བཅོས་དངོས། བསྟན་བཅོས་ཇི་ལྟར་བརྩམས་པའི་ཚུལ་བཤད་པའོ། །
གཉིས་པ་རྒྱས་པར་བཤད་པ་ལ་གསུམ། སོ་ཐར། བྱང་སེམས། རིག་འཛིན་སྔགས་ཀྱི་སྡོམ་པ་བཤད་པའོ། །དང་པོ་ལ་གཉིས། མདོར་བསྟན་པ་དང་། རྒྱས་པར་བཤད་པའོ། །
དང་པོ་ནི། དེ་ལས་སོ་སོར་ཐར་པ་ལ། །ཞེས་ཐེག་དམན་རང་རྐྱང་བའི་དབང་དུ་བྱས་ན་གང་ཟག་རང་རང་འཁོར་བ་ལས་སྒོས་ཐར་དུ་བྱེད་པས་ན་པྲ་ཏི་མོ་ཀྵ་སྟེ་སོ་སོར་ཐར་པ་ཞེས་བྱ་ཞིང་། དེའི་སྡོམ་པའི་ཚུལ་དེ་བཤད་ན་ཞེས་གང་བཤད་པའི་གཞི་མདོར་བསྟན་པའོ། །
གཉིས་པ་ལ་བརྒྱད། ཐོབ་བྱ་སྡོམ་པའི་ངོ་བོ། དེའི་དབྱེ་བ། མ་ཐོབ་པ་ཐོབ་པར་བྱེད་པ། ཐོབ་པ་མི་ཉམས་པར་སྲུང་བ། སྐྱེ་བའི་རྟེན། གཏོང་བའི་རྒྱུ། ཉམས་ན་ཕྱིར་འཆོས་ཚུལ། བསྲུང་བའི་ཕན་ཡོན་བཅས་བཤད་པའོ། །
དང་པོ་ནི། བར་དུ་མི་ཉམས་བསྲུང་བ་ལ། །ཞེས་བསྟན་པ་ལ་ཞུགས་ཤིང་ཚིགས་གསུམ་རིམ་པར་ནོད་པའི་སྡོམ་པའམ་ཚུལ་ཁྲིམས་དེ་ཉིད་མ་བསྲུང་ན་དོན་མེད་པས་བསྲུང་དགོས་ལ། དེའི་ཚུལ་བཤད་པ་ལ་ཞེས་མདོར་བསྟན་པས་མཚམས་སྦྱར་བའོ། །
གསུམ་པ་དགེ་བསྙེན་གྱི་བསླབ་བྱ་ལ་གཉིས། དགེ་བསྙེན་གྱི་བསླབ་བྱ་ལྔ་ངོས་བཟུང་བ་དང་། བསྲུང་བའི་ཁྱད་པར་གྱིས་དགེ་བསྙེན་གྱི་དབྱེ་བ་བཤད་པའོ། །
དང་པོ་ནི། གསོད་རྐུ་སོགས་ཚིག་རྐང་གཉིས་ཏེ། དགེ་བསྙེན་གྱི་བསླབ་བྱ་ལ། མི་གསོད་པ། གཞན་གྱི་རྫས་རྐུ་བ། མི་ཆོས་བླ་མའི་རྫུན་དུ་སྨྲ་བ། གཞན་གྱི་བདག་པོ་ཅན་སོགས་མི་འོས་པའི་བུད་མེད་ལ་འདོད་པས་ལོག་པར་གཡེམ་པ་སྟེ་རྩ་བ་བཞི་དང་། དེའི་སྟེང་དུ་ཆང་སྤོང་པ་སྟེ་ཡན་ལག་དེ་ལྔ་བསྲུང་བ་དགེ་བསྙེན་གྱི་སྡོམ་པའོ། །སྟེ་ལྷག་བཅས་ཀྱི་སྒྲའོ། །
གཉིས་པ་རབ་བྱུང་གི་ཕྱོགས་ཀྱི་བསླབ་བྱ་བཤད་པ་ལ་གཉིས། དགག་པའི་བསླབ་བྱ། བསྒྲུབ་པའིབསླབ་བྱའོ། །
དང་པོ་ནི། དགེ་སློང་སོགས་ཚིགས་རྐང་གཉིས་སྟེ། བསྙེན་པར་རྫོགས་པའམ་དགེ་སློང་གི་ཁྲིམས་ཀྱི་བསླབ་པ་ནི་རྣམ་གྲངས་ཉིས་བརྒྱ་དང་ནི་ལྔ་བཅུ་རྩ་གསུམ་ཡོད་དོ། །ཞེས་པའོ། །
རང་ཉིད་དང་ནོར་རྫས་མི་གཅིག་པ་མི་གཞན་གྱིས་བདག་ཏུ་བཟུང་བའི་རྫས་སམ་དངོས་པོ་གང་ཞིགརང་གི་བཟའ་བཏུང་བགོ་བ་ལ་སོགས་འཚོ་བའི་ཕྱིར་དུ་ཐོབ་ན་ཅི་མ་རུང་། ཐོབ་པར་བྱའོ་སྙམ་པའི་རྐུ་བའི་སེམས་ཀྱིས་ཀུན་ནས་བསླངས་ཏེ། མི་གཞན་གྱི་ནོར་རྫས་མིན་པ་ལ་ཡིན་པར་འཁྲུལ་པ་ལྟ་བུ་མ་ནོར་བར། ཡུལ་དང་གནས་སྐབས་དུས་ཚོད་དང་བསྟུན་པའི་རིན་ཐང་ཚང་བ་ནས་ཁལ་ཕྱེད་ལོངས་པ་ཙམ་གྱིས་མཚོན་པ་ནི། གཞན་བདག་པོ་དེས་མ་བྱིན་བཞིན་དུ་མཐུ་ཡི་སྒོ་ནས་བཙན་འཕྲོག་དང་། འཇབ་བུའི་སྒོ་ནས་མི་རིག་མི་ཚོར་བར་བླངས་ཏེ་བདག་གིར་བྱས་ནས་ཐོབ་པ་དང་།
རང་ལས་རྒྱུད་གཞན་པའི་མིའམ་མི་ཉིད་དུ་ཆགས་པ་སྟེ་མའི་མངལ་དུ་མེར་མེར་པོ་ལ་སོགས་པའི་གནས་སྐབས་དེ་དག་གང་ཡང་རུང་བ་བདག་གིས་གསད་པར་བྱའོ་སྙམ་དུ་གསོད་པར་འདོད་པའི་སེམས་ཀྱིས་ཀུན་ནས་བསླང་སྟེ་གྲི་མདུང་སོགས་མཚོན་ཆ། སྦྱར་བ་ལ་སོགས་པའི་དུགརིག་སྔགས་ཀྱི་སྦྱོར་བ། མངལ་གྱི་གནས་སྐབས་བཤིག་པའི་སྨན་གྱི་སྦྱོར་བ་དག་གིས་བྱེད་པ་པོ་རང་ཉིད་དམ། གཞན་ལ་བྱ་དགའ་སོགས་ཀྱི་བཅོལ་ནས་བསད་དེ་མཐར་ཤི་བ་དང་། དེ་ལྟ་བུ་ལ་རྗེས་སུ་ཡི་རང་གི་བསྔགས་པ་བརྗོད་པ་ཚུན་གྱིས་ཤི་རྐྱེན་བྱས་ནའང་འདྲའོ། །
དང་པོ་ནི། དེ་ནས་བསྒྲུབ་པའི་བསླབ་བྱ་ནི། ཞེས་ཚུལ་ཁྲིམས་ཀྱི་མཐུན་པའི་ཕྱོགས་བསླབ་པའམ་བསྒྲུབ་པར་བྱ་བའི་གནས་སུ་གྱུར་པ་ནི་འདི་དག་ཡིན་ཏེ། ཞེས་མདོར་བསྟན་པའོ། །
གཉིས་པ་ལ་གཉིས། བསླབ་པ་ལ་ཡོངས་སུ་སྦྱོང་བའི་གཞི་གསུམ་བཤད་པ་དང་། བདེ་བར་གནས་པའི་རྐྱེན་གྱི་གཞི་ལྔ་བཤད་པའོ། །
སྐབས་བསྡུ་བ་ནི། སྡོམ་པ་གསུམ་གྱི་བརྟན་བཅོས་སྙིང་པོ་བསྡུས་པ་ལས་འདུལ་བ་སོ་ཐར་གྱི་སྐབས་ཏེ་དང་པོ་མདོ་ཙམ་བཤད་ཟིན་ཏོ།། །།
དང་པོ་ནི། །ཆེན་པོ་སོགས་ཚིག་རྐང་གཉིས་ཏེ། ཐེག་དམན་ཉན་རང་གི་ཐེག་པ་ལས་ཁྱད་པར་དུ་གྱུར་པ། དམིགས་པ། སྒྲུབ་པ། ཡེ་ཤེས། བརྩོན་འགྲུས། ཐབས་མཁས། ཡང་དག་སྒྲུབ་པ་པ། ཕྲིན་ལས་ཏེ་ཆེན་པོ་བདུན་དང་ལྡན་པ་ཡི་ཐེག་པ་ཆེན་པོ་བྱང་ཆུབ་སེམས་དཔའི་སྡོམ་པ་བཤད་པ་ལ། ཞེས་མདོར་བསྟན་ཏེ་མཚམས་སྦྱར་བའོ། །
གཉིས་པ་ལ་བརྒྱད། འཐོབ་བྱ་སྡོམ་པའི་ངོ་བོ། དེའི་དབྱེ་བ། མ་ཐོབ་པ་ཐོབ་པར་བྱེད་པ། ཐོབ་པ་མི་ཉམས་པར་བསྲུང་བ། སྐྱེ་བའི་རྟེན། གཏོང་བའི་རྒྱུ། ཉམས་ན་ཕྱིར་བཅོས་ཚུལ། བསྲུང་བའི་ཕན་ཡོན་བཅས་བཤད་པའོ། །
གཉིས་པ་ལ་གསུམ། ཉེས་སྤྱོད་སྡོམ་པ། དགེ་བ་ཆོས་སྡུད། སེམས་ཅན་དོན་བྱེད་ཀྱི་ཚུལ་ཁྲིམས་བཤད་པའོ། །
སྐབས་བསྡུ་བ་ནི། ཞེས་སྡོམ་པ་གསུམ་གྱི་བསྟན་བཅོས་སྙིང་པོ་བསྡུས་པ་ལས། བྱང་སེམས་ཀྱི་སྡོམ་པའི་སྐབས་ཏེ་གཉིས་པ་མདོར་བསྡུས་པའི་ཚུལ་གྱིས་བཤད་ཟིན་ཏོ།། །།
གཉིས་པ་ལ་བརྒྱད། ཐོབ་བྱ་སྡོམ་པའི་ངོ་བོ། དེའི་དབྱེ་བ། མ་ཐོབ་པ་ཐོབ་པར་བྱེད་པ། ཐོབ་པ་མི་ཉམས་པར་བསྲུང་བ། སྐྱེ་བའི་རྟེན། གཏོང་བའི་རྒྱུ། ཉམས་པ་ཕྱིར་བཅོས་ཚུལ། བསྲུང་བའི་ཕན་ཡོན་ནོ། །
དང་པོ་ནི། ངོ་བོ་སོགས་ཚིག་རྐང་གསུམ་སྟེ། སྔགས་སྡོམ་གྱི་ངོ་བོ་ནི། བསྡམ་བྱ་སྒོ་གསུམ་ཐ་མལ་དུ་གནས་པའི་གཟུང་འཛིན་མཚན་མའི་རྟོག་པ་ཤིན་ཏུ་ཕྲ་བའི་བག་ཆགས་དང་བཅས་པ། སྡོམ་བྱེད་ལུས་ལྷ། ངག་སྔགས། སེམས་ཆོས་ཉིད་ཀྱི་རོལ་བ་སོགས་ཐབས་ཤེས་ཐུན་མོང་མ་ཡིན་པ་བདེ་བ་ཆེན་པོའི་ཡེ་ཤེས་ཟབ་མོ་ཁྱད་པར་ཅན་གྱིས་སྒོ་གསུམ་ཡུལ་སྣང་དང་བཅས་པ་ཐ་མལ་གྱི་ཉེས་སྤྱོད་སྡོམ་ཞིང་། སྣོད་བཅུད་དག་མཉམ་ཆེན་པོར་བྱང་ཆུབ་པར་བྱེད་པའི་སེམས་པ་གང་ཞིགརང་རྒྱུ་དབང་བསྐུར་བ་ལས་རྒྱུད་ལ་གསར་དུ་ཐོབ་པའི་ཚུལ་ཁྲིམས་སོ། །
གཉིས་པ་ལ་གཉིས། བསླབ་བྱ་དངོས་བཤད་པ། དེ་བསྲུང་བའི་ཐབས་བཤད་པའོ། །དང་པོ་ལ་གསུམ། རིགས་ལྔའི་སྡོམ་པ། རྩ་ལྟུང་བཅུ་བཞི། སྦོམ་པོ་བརྒྱད་བཤད་པའོ། །
སྐབས་བསྡུ་བ་ནི། ཞེས་སྡོམ་པ་གསུམ་གྱི་བསྟན་བཅོས་སྙིང་པོ་བསྡུས་པ་ལས། གསང་སྔགས་རྡོ་རྗེ་ཐེག་པའི་སྡོམ་པའི་སྐབས་ཏེ་གསུམ་པ་མདོར་བསྡུས་བཤད་ཟིན་ཏོ།། །།
རྩ་བའི་གསུམ་པ་སྡོམ་པ་གསུམ་མཐའ་དཔྱད་པའི་སྒོ་ནས་འབྲས་བུ་ཐོབ་ཚུལ་བཅས་བཤད་པ་ལ་གཉིས། དེ་གསུམ་གང་ཟག་གཅིག་གི་རྒྱུད་ལ་འགལ་མེད་དུ་ཉམས་སུ་ལེན་ཚུལ་རྒྱས་པར་བཤད། དེ་དོན་བསྡུ་བའི་སྒོ་ནས་འབྲས་བུ་ཐོབ་ཚུལ་བཅས་བཤད་པའོ། །དང་པོ་ལ་གཉིས། མདོར་བསྟན་པ་དང་། རྒྱས་པར་བཤད་པའོ། །
རྩ་བའི་གསུམ་པ་བསྟན་བཅོས་ཇི་ལྟར་བརྩམས་པའི་ཚུལ་བཤད་པ་ལ་གསུམ། བསྟན་བཅོས་ཇི་ལྟར་བརྩམས་པའི་ཚུལ་དངོས་བཤད་པ། ཐར་འདོད་རྣམས་ཀྱིས་སྡོམ་པ་གསུམ་ཁོ་ན་ལ་བསྟེན་འོས་པར་གདམས་པ། དེའི་དགེ་བ་བསྔོ་བའོ། །
གཉིས་པ་ནི། ཟབ་རྒྱས་སོགས་ཚིགས་བཅད་གཅིག་སྟེ། སྟོན་པ་ཐུགས་རྗེ་ཅན་གྱིས་བསྟན་པ་ལ་ཟབ་ཅིང་རྒྱ་ཆེ་བའི་ཆོས་སྒོ་བརྒྱད་ཁྲི་བཞི་སྟོང་གི་བཅུད་དང་ཉིང་ཁུ་ལྟ་བུ་ནི་སྡོམ་པ་གསུམ་གྱི་ཉམས་ལེན་འདི་ཁོ་ན་ལ་འདུ་བ་ཡིན་པ་རྒྱུ་མཚན་དེས་ན། ཐར་པ་སྙིང་ལ་འདོད་པའི་སྐལ་བཟང་གི་ཡིད་ཅན་གང་ན་སུ་མཆིས་པ་རྣམས་ཀྱིས་ཇི་མི་སྙམ་པར་མི་བཞག་པར་ཐོས་བསམ་སྒོམ་པའི་ལམ་ནས་སྙིང་གི་དབུས་སུ་འབྲལ་བ་མེད་པར་བདུད་རྩིའི་བཅུད་དམ་པ་ཉིད་དུ་བསྟེན་པར་མཛོད་ཅིག་དང་རང་གཞན་གྱི་དོན་གཉིས་རྒྱས་པར་འགྱུར་རོ། །ཞེས་སོ། །
ན་མོ་གུ་རུ་ཨཱརྱ་ལོ་ཀེ་ཤྭ་ར་ཡེ། རྒྱལ་ཀུན་མཁྱེན་བརྩེ་ནུས་པ་གཅིག་བསྡུས་པ། །རིག་བརྒྱའི་ཁྱབ་བདག་རྡོ་རྗེ་འཆང་ཆེན་པོ། །ཐམས་ཅད་མཁྱེན་པ་བློ་བཟང་རྒྱ་མཚོའི་ཞབས། །མི་ཕྱེད་དད་པས་ཕྱག་བགྱིད་བྱིན་གྱིས་རློབས། །དུས་གསུམ་རྒྱལ་བའི་ཕྲིན་ལས་མཛད་པའི་མགོན། །འགྲོ་ཀུན་སྲིད་མཚོར་འཁོར་བའི་སྡུག་བསྔལ་ལས། །ཐར་ལམ་དབྱིངས་སུ་སྒྲོལ་མཛད་ཐུགས་རྗེའི་ལྷ། །ཞི་ཁྲོའི་དཀྱིལ་འཁོར་ལྷ་ལ་གུས་ཕྱག་འཚལ། །མགོན་ཁྱོད་ལྷག་པའི་ལྷར་བསྟེན་བསྙེན་སྒྲུབ་ཀྱི། །ལག་ལེན་རབ་གསལ་དྭངས་མའི་ཨཱ་དརྴ། །སྐལ་ལྡན་གདུལ་བྱའི་སྣང་ངོར་ལེགས་བསྟན་གྱི། །ཆོས་སྲུང་ཚོགས་ཀྱིས་གནང་བའི་སྐབས་ཕྱེ་ཞིག །
ལྷ་རྩེད་ནི་ལྷའམ་གཞི་བདག་གང་རུང་བ་ཞིག་ལྷ་རྟེན་གྱི་ལུས་སུ་ཞུགས་ཏེ་ལག་གཉིས་ལ་ཞོ་དང་འོ་མའི་བཀང་བའི་དཀར་ཡོལ་འབྲུག་རིས་མ་བཟུང་སྟེ། དེས་རྗེས་སུ་སྐྱེས་པ་དར་མ་ཚོའི་ལག་ཏུ་ལྷ་རྔ་འབྲུག་རིས་ཅན་དང་ནོར་བུ་མེ་འབར་ཅན་བཟུང་བ་བཅུ་ལྷག་ཁྲིད་དེ་མཁར་རྔའི་སྒྲ་དང་བསྟུན་ནས་ལྷ་བའི་ལག་གི་ཞོ་དང་འོ་མ་སྟེང་ཕྱོགས་ལྷ་ལ་མཆོད་པ་དང་། རྗེས་སུ་འབྲངས་པའི་རྩེད་མཁན་རྣམས་ཀྱིས་ཀྱང་ལྷ་རྔ་མཉམ་པོར་བརྡུངས་ཤིང་གོམ་འགྲོས་ལྷན་ཅིག་ཏུ་གཡས་གཡོན་ལ་བསྒྱུར་བ་དང་།ལྷ་རྔ་མཐོན་པོར་བསྒྲེངས་ནས་རྩེ་བ་འདི་ལ་ལྷ་རྩེད་ཟེར།
ཀླུ་རྩེད་ནི་གཙོ་བོ་ཆུ་ཁ་དང་ལུང་གཞུང་སོགས་ལ་སོང་ནས་བསང་ཕུད་པ་དང་ཆུ་ལ་དྲི་བཟང་གཏོར་བ་སོགས་བསང་མཆོད་རྒྱ་ཆེན་པོ་བྱེད་པ་དང་།རྩེད་མཁན་དག་གིས་ལུས་ལ་འཁྲུས་གསོལ་ནས་ཀླུ་རོལ་གྱི་ཡོ་བྱད་དག་ལ་གཙང་མའི་ཆབ་བརྒྱབ་སྟེ་མི་གཙང་བའི་དྲི་མ་ཐམས་ཅད་སེལ་བར་བྱེད་པ་དེ་ལ་ཟེར།
གཉིས་པ། རེབ་གོང་ས་ཁུལ་གྱི་ཀླུ་རོལ་རྩེད་སྟངས་ལ་དབྱེ་ན། ལྷ་རྩེད་དང་དམག་རྩེད། ཀླུ་རྩེད་བཅས་རིགས་ཆེ་བ་གསུམ་ཡོད་པ་ལས། བྱེ་བྲག་ཏུ་རྐང་ཤིང་། ཨ་ཙ་ར། སྐྱེས་མའི་གར། ཐུགས་རྗེ་ཆེན་པོ། ཁ་ཕུག་པ། དམར་མཆོད་སོགས་ཡོད་ལ་དེ་རེ་རེའི་རྩེད་ཚུལ་གཤམ་གསལ་ལྟར།
གྲངས་ཀྱི་མངོན་བརྗོད་གསལ་བའི་སྒྲོན་མེ།འཕགས་པ་བཀྲ་ཤིས་བརྒྱད་པའི་ཚིགས་སུ་བཅད་པ་བཞུགས་སོ། །
ལས་གང་ཞིག་རྩོམ་པ་ན་ཐོག་མར་འདི་ཚར་གཅིག་བརྗོད་ན་གྲུབ་པ་བདེ་བ་ཡིད་བཞིན་དུ་བྱེད་པར་འགྱུར་བས་ཅི་ནས་ཡིད་ལ་བྱའོ།
ལྡང་ཚེ་བརྗོད་ན་དེའི་ཉིན་དོན་ཀུན་འགྲུབ། །ཉལ་ཚེ་བརྗོད་ན་རྨི་ལམ་བཟང་པོར་མཐོང༌། །གཡུལ་དུ་འཇུག་ཚེ་བརྗོད་ན་ཕྱོགས་ལས་རྒྱལ། །བྱ་བ་བརྩམ་དུས་བརྗོད་ན་འདོད་དོན་འཕེལ། །རྒྱུན་དུ་བརྗོད་ན་ཚེ་དཔལ་གྲགས་འབྱོར་ཤིས། །བདེ་ལེགས་ཕུན་ཚོགས་བསམ་དོན་ཡིད་བཞིན་འགྲུབ། །སྡིག་སྒྲིབ་ཀུན་བྱང་མངོན་མཐོ་ངེས་ལེགས་ཀྱི། །དོན་ཀུན་འགྲུབ་པར་རྒྱལ་བ་མཆོག་གིས་གསུངས། །རབ་ཚེས་མེ་སྤྲེལ་ཟླ་བ་༣ཚེས་༣གཟའ་ཉི་མ་དང་རྒྱུ་སྐར་རྒྱལ་གྱི་དུས་བཟང་པོའི་ཆ་ལ་འཇམ་དཔལ་དགྱེས་པའི་རྡོ་རྗེའི་ཡིད་མཚོ་ལས་བྱུང་བ་ནོར་བུའི་དོ་ཤལ་ཆེན་པོ་མངྒ་ལཾ།། །།
ཟབ་ཆོས་ཞི་ཁྲོ་དགོངས་པ་རང་གྲོལ་གྱི༔ རྫོགས་རིམ་བར་དོ་དྲུག་གི་ཁྲིད་ཡིག་ལས༔ སྤྱི་དོན་བཞི་པ་འཕོ་བ་དྲན་པ་རང་གྲོལ་ཞེས་བྱ་བ་འཆི་ཁ་བར་དོའི་གདམས་པའོ༔
དྲུག་ཅུ་བ་ཞི་དྲག་གི་འདོན་བསྒྲིགས་དངོས་གྲུབ་ཀུན་འབྱུང་ཞེས་བྱ་བ་བཞུགས་སོ།།༄༅།།དྲུག་ཅུ་བའི་གཏོར་མ་བསྔོ་ཚུལ་ནི།།འཇིགས་བྱེད་ཀྱི་བདག་བསྐྱེད་གཏོར་འབུལ་བཅས་རྫོགས་མཐར།།སྟེགས་ཀྱི་ཁར་གཏོར་ཆེན་ལིང་ཚེ་བཅས་དང་།།དཀར་གཏོར་དང་མཆོད་པ་བསངས་བྱེད་ཆང་ཆུ་སོགས་ཕྱག་ལེན་བཞིན་བཤམས་ལ།།བསང་བདུག་སོགས་གཙང་སྦྲ་ཐོན་པ་བྱས་ཏེ།། ནང་མཆོད་དང་མཆོད་པ་གཞུང་ལྟར་བྱིན་གྱིས་བརླབས།།ཆོས་རྒྱལ་འཁོར་བཅས་བསྐྱེད་པ་ནི༑
གཏོར་མ་བྱིན་རླབས་མན་སྔར་ལྟར་ལ། འདོད་གསོལ་སྐབས། ཕྱོགས་སྐྱོང་འཁོར་དང་བཅས་བ་རྣམས་ཀྱིས་ཤ་ཁྲག་དམར་གྱི་གཏོར་མ་འདི་བཞེས་ལ་ཁམས་གསུམ་ཆོས་ཀྱི་རྒྱལ་བོ་ཙོང་ཁ་བ་ཆེན་པོའི་བསྟན་པ་བསྟན་འཛིན་བསྟན་པའི་སྦྱིན་བདག་དང་བཅས་བ་ལ་གནོད་ཅིང་འཚེ་བར་བྱེད་པའི་དགྲ་བགེགས་ཐམས་ཅད་ཐལ་བའི་རྡུལ་ཕྲན་བཞིན་དུ་རློག་པའི་འཕྲིན་ལས་མཛོད་ཅིག །ཅས་བརྗོད་ཅིང་ཐལ་མོ་བརྡབ་པོ། གཏོར་རྫོང་སྐབས་སུ། ཤ་ཁྲག་དམར་གྱི་གཏོར་མ་འདི་བཞེས་ལ། ཞེས་སྦྱོར། དཀར་གཏོར་བསྔོས་རྗེས།
ཅེས་དྲུག་ཅུ་བ་ཞི་དྲག་གི་འདོན་སྒྲིག་འདི་ནི་ཀུན་སྤངས་རི་ཁྲོད་པ་རྣམས་ཀྱི་ཚོགས་འདོན་ཇི་ལྟ་བ་བཞིན་དུ་དགེ་ལྡན་བཀྲ་ཤིས་ཆོས་སྡིངས་སུ་པར་དུ་བསྒྲུབས་པའོ།། །། །།
ཡང་གེ་སར་སྒྲུང་ནང་གི་འཇང་ས་དམ་རྒྱལ་པོ་བྱ་བ་ནི་དེ་གའི་སྔ་མའི་རྒྱལ་པོ་སྟེ་རྒྱ་སྐད་ལ་མའོ་ཐེན་ཝང་ཞེས་འབོད་པ་དེ་ཡིན་པར་བཤད་ཅིང་། དེས་ཁམས་ཕྱོགས་ལ་དམག་དྲངས་ཏེ་བཙན་རྫོང་བརྩིགས་པ་ད་ལྟའང་བདེ་ཆེན་རྒྱུད་ན་མཐོང་རྒྱུ་ཡོད་ཅིང་འཇང་གླིང་འཁྲུག་པའི་སྒྲུང་ཡང་དེ་ནས་བྱུང་བར་མངོན་ལ། ཡུལ་དེར་དེང་སང་ཡང་བདེ་ཆེན་སོགས་ཁམས་མིས་ས་དམ་མམ་ས་ཏང་ཞེས་རྒྱལ་ཐང་དང་ས་ཐང་ཡངས་ཐང་བཅས་ཀྱི་ཐང་གི་བརྡ་དེ་སྒྲ་དྲག་པོར་ཏང་ཞེས་བཀླགས་སོ།།
དེ་མིན་དེང་སང་སི་ཁྲོན་ས་ཆའི་ཆཱང་རིགས་ལ་ཡང་བོད་ལ་ལས་བློ་བཟོའི་མིང་འཇང་ཅེས་འདོགས་པར་འདོད་ཀྱང་དེ་འོས་པར་མ་མཐོང་སྟེ། ཆཱང་ཅེས་པའི་མི་རིགས་གྲངས་ཉུང་འདི་གལ་སྲིད་རྒྱས་སྔོན་ཆད་བརྗོད་པའི་ཆཱང་བྱ་བའི་རྒྱུད་ཡིན་ནའང་དེ་ལ་བོད་མིས་འཇམ་མི་ཟེར་བར་མིང་གཞན་འབོད་ལ་འདིའི་སྐོར《ཆཱང་བོད་བར་གྱི་འབྲེལ་བ》ཞེས་པའི་ཚན་པ་ལས་ཤེས་པར་བྱའོ།།
ཕྱིས་སྤྱི་ལོ902ལ་རང་གི་འཁོར་གྱི་རུས་རྒྱུད་ཀྲིན་ཅན་གྱི་སྐུ་དྲག་ཅིག་གིས་འཇང་རྒྱལ་ཁབ་འཇིག་པར་བྱས་ཤིང་། དེ་རྗེས་སྤྱི་ལོ937ལ་རུས་རྒྱུད་ཏུན་ཅན་གྱི་བློན་པོས་ཏཱ་ལིས་རྒྱལ་ཁབ་བཙུགས་ཏེ་བོད་སིལ་བུའི་སྐབས་སུ་སྔར་གྱི་འཇང་གི་མངའ་རིས་ལས་ཡུལ་གྲུ་མང་ཙམ་བཟུང་སྟེ་ཞིང་ཕྱུགས་ལས་དང་ལག་ཤེས་བཟོ་ལས་སོགས་དར་རྒྱས་བྱུང་ལ། རྒྱའི་སུང་རྒྱལ་རབས་དང་འབྲེལ་གཏུག་ཟབ་ཅིང་ཆོས་དང་རིག་གནས་བཅས་ཀྱང་དར་རྒྱས་བྱུང་ཚུལ་སོགས་རྒྱས་པ་གཞན་ལས་ཤེས་པར་བྱ་ཞིང་། སྤྱི་ལོ1253ལ་ཧོར་ཇིན་གིར་རྒྱལ་པོའི་དཔུང་དམག་གིས་རྩ་བ་ནས་བསྣུབས་པར་གྱུར་ཏོ།།
སྤྱིར་བོད་ཀྱི་ཡིག་ཚང་རྣམས་སུ་འཇང་ངམ་ལྗང་ཅེས་པའི་མིང་འདི་བྱུང་བ་སྔ་ལ། གཙོ་བོ་ལོ་རྒྱུས་དེབ་ཐེར་དང་ཏུང་ཧོང་གཏེར་ཡིག་དག་ཏུ་འབྱུང་བའི་འཇང་ཡུལ་བྱ་བ་དང་གླིང་སྒྲུང་གེ་སར་དང་དེང་སང་བོད་མིས་འཇང་རིགས་སུ་འབོད་པའི་འཇང་སྟེ་གོ་དོན་རིགས་གཉིས་སུ་ཡོད།
ཐུབ་བསྟན་ཕུན་ཚོགས་ལགས་ནི་སྤྱི་ལོ1955ལོའི་ཟླ2པའི་ཚེས7ཉིན་ཁམས་སྡེ་དགེའི་དཔལ་སྤུངས་ཤང་གི་དཔའ་འོག་འབྲོག་སྡེ་རུ་སྐུ་འཁྲུངས།ཕ་མ་གཉིས་ནི་གཞུང་དྲང་ཞིང་ཁོག་རྒྱ་ཆེ་བ་ཞིག་ཡིན་པས་ཁོ་ཚོའི་ཕྲུ་གུ་དུས་ནམ་ཡང་ཕྱུགས་རྫི་ཁོ་ན་བྱེད་མི་དགོས་པར་ཡི་གེ་དང་རིག་གནས་ཤེས་མཁན་ཞིག་ཏུ་གྱུར་ན་ཅི་མ་རུང་སྙམ་སྟེ་དཔོན་རུ་ཚེ་རིང་འགྱུར་མེད་ཟེར་བའི་མདུན་དུ་ཡི་གེ་བསླབ་ཏུ་བཅུག
ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་ཅེས་བྱ་བ།
རྒྱ་གར་སྐད་དུ། ཨ་བྷི་ས་མ་ཡ་ཨ་ལངྐཱ་ར་ནཱ་མ་པྲ་ཛྙྱཱ་པཱ་ར་མི་ཏ་ཨུ་པ་དེ་ཤ་ཤཱསྟྲ། བོད་སྐད་དུ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་ཅེས་བྱ་བ།